日本烏茲別克贏波晉級 U23亞洲盃上演夢幻決賽
2024年04月30日 09:01
東網電視
更多新聞短片
日本U23、烏茲別克U23將於決賽交鋒。
今屆U23亞洲盃決賽隊伍誕生,日本U23、烏茲別克U23不約而同以2比0,分別擊敗伊拉克U23、印尼U23,攜手晉身決賽,兼獲得巴黎奧運入場券。日本、烏茲別克之前都贏過1次冠軍,今屆決賽無論邊隊勝出,都會成為賽事史上奪冠次數最多嘅球隊。
上屆亞軍烏茲別克U23今屆表現無懈可擊,由分組賽至8強,全部贏2球或以上,兼保持不失球,今仗4強亦唔例外,下半場由洛查耶夫入波打開紀錄,加上對手擺烏龍,再次淨贏2球,以完美姿態入決賽,力爭自2018年後,再次捧盃。
至於日本U23憑細谷真大、荒木遼太郎上半場各建一功,以2比0輕取伊拉克U23,繼2016年後再次入決賽,將於周五(5月3日)晚決賽同烏茲別克U23爭冠。
值得一提,U23亞洲盃史上,只有日本、烏茲別克、沙特地阿拉伯、南韓、伊拉克各贏1次冠軍,換言之,日本、烏茲別克踢完今屆決賽,將會出現首支2次奪冠球隊。
伊拉克U23同印尼U23踢季軍戰,爭奪一張直接晉身巴黎奧運入場券。